Den første af Color Lines to nye super speed færger er i havn i Hirstshals. De betyder en oprustning på overfarten Hirtshals-Kristiansand.

Færgernes størrelse giver plads til en tredobling af antallet af lastbiler ombord og overfarten kan klares på lidt over tre timer. Torsdag den 13. marts indsættes den første færge på ruten mellem Hirtshals og Kristiansand, mens den nye færge på ruten til Larvik forventes i søen medio juni i år. - De nye færger repræsenterer en ny generation af færger og vi glæder os meget til at præsentere vores kunder for de nye og meget moderne færger, der vil give et væsentlig kvalitetsløft på vores overfarter, samt en helt ny oplevelse for vores kunder, siger Jakob Jensen, der er adm. direktør i Color Line Danmark. Satser på Hirtshals De nye færger betyder en væsentlig modernisering af færgehavnen i Hirtshals. Udover investeringen i de nye færger har Color Line investeret ca. 100 millioner kroner på nye ramper og ny infrastruktur omkring havnen i Hirtshals. Hirtshals Havn investerer selv et større millionbeløb i forbedring af vejene og tilkørselsforholdene til havnen. De nye super-færger skyder en fart på 27 knob, og når Kristiansand fra Hirtshals på kun tre timer og 15 minutter, mens turen til Larvik tager tre timer og 45 minutter. Der er plads til 1920 passagerer på de 211 meter lange færger.